UDHËZIM

Nr.12, datë 14.7.1995

PËR ORGANIZIMIN DHE FUNKSIONIMIN E POLICISË TATIMORE 
NË QENDËR DHE Në RRETHE

Në zbatim të dispozitave ligjore: Dekretit nr.1074, datë 21.4.1995 miratuar me ndryshime me ligjin nr.7938, datë 24.5.1995 “Mbi shpërbërjen e Policisë Financiare dhe krijimin e Policisë Tatimore dhe Policisë Doganore” dhe me vendimin e Këshillit të Ministrave nr.216, datë 15.5.1995 “Mbi kriteret e organizimit të Policisë Tatimore dhe  asaj Doganore”,

UDHËZOJMË:

STRUKTURA  DHE ORGANIZIMI I POLICISË TATIMORE
1. Policia Tatimore është organ ekzekutiv i armatosur, i integruar në përbërje të organeve  tatimore.

2. Policia Tatimore është e vendosur direkt nën autoritetin e Drejtorit të Drejtorisë së Tatimeve.

3. Drejtuesi i Policisë Tatimore emërohet dhe shkarkohet  nga Ministri i Financave, ndërsa e gjithë  organika tjetër e Policisë Tatimore është nën autoritetin e Drejtorit të Drejtorisë së Tatimeve.

4. Në qendër: 

Në strukturën e drejtorisë së tatimeve organizohet një degë e veçantë, ajo e Policisë Tatimore që varet drejtpërdrejtë nga Drejtori i Tatimeve dhe që organizon punën e Policisë Tatimore në gjithë territorin e Republikës së Shqipërisë duke ushtruar kompetencat e saj sipas dispozitave ligjore në fuqi.

Në mënyrë të veçantë dega e Policisë Tatimore:

a) Përcakton metodat e punës së Policisë Tatimore; 

b) Kontrollon dhe ndjek veprimtarinë e Policisë Tatimore;
c) Në kryerjen e detyrës Policia Tatimore bashkëpunon me degët e tjera të Drejtorisë së Tatimeve, organizon marrëdhënie nëpërmjet akteve të bashkëpunimit me institucionet dhe organizmat e tjerë shtetëror dhe ndjek zbatimin e tyre; 

d) Organizon përgatitjen dhe ngritjen e nivelit profesional të punonjësve të Policisë Tatimore në fushën e sistemit fiskal dhe në atë të përgatitjes speciale.

5. Në çdo rreth:

Krijohet Policia Tatimore në përbërje të degës së tatimeve të rrethit, kryetari i degës së tatimeve të rrethit përcakton detyrat operative për t’u zbatuar nga Policia Tatimore në kuadrin e detyrave dhe urdhrave që shtron Drejtoria e Tatimeve.

a) Përgjegjësi i Policisë Tatimore të rrethit ka vartësi të drejtpërdrejtë nga kryetari i degës së tatimeve të rrethit. Për probleme të veçanta raporton direkt te Drejtori i Tatimeve në Ministrinë e Financave.

TË DREJTAT DHE DETYRAT E POLICISË TATIMORE

Policia Tatimore ka këto të drejta dhe detyra:

1.Të sigurojë zbatimin e ligjshmërisë në sistemin e tatim-taksave duke ekzekutuar sanksionet ligjore të vendosura nga organet tatimore në qendër dhe në bazë dhe të pazbatuara nga personi juridik e fizik që ushtron aktivitet ekonomik në territorin e Republikës së Shqipërisë.

2. Sekuestrojnë vlerat monetare dhe materiale në bazë të urdhrit të sekuestrimit të nxjerrë nga organi epror i saj.

3. Ushtron kontroll për të zbuluar aktivitetin pa leje të ushtrimit të profesionit dhe që është i paregjistruar në organet tatimore duke ndjekur zbatimin e vendimeve të këtyre organeve për mbylljen e veprimtarisë pa leje.

Për të tilla raste me urdhër të organit epror sekuestron  të ardhurat e përfituara në mënyrë të paligjshme dhe mallrat objekt i këtij aktiviteti, si dhe bën ekzekutimin e masave të tjera  ndëshkuese.
4. Merr pjesë së bashku me inspektorët e organeve tatimore në kontrollin e subjekteve ekonomike, në kontrollet e veçanta, si: mbajtjen e dokumenteve të kontabilitetit, regjistrimin e rregullt të tyre dhe pasqyrimin e drejtë në bilancin kontabël, kontrollon lëshimin e faturave, përdorimin e arkave regjistruese dhe lëshimin e kuponave tatimorë.

5. Të kontrollojë dokumentin e lëvizjes së mallrave dhe udhëtarëve  në të gjitha llojet e transportit, të bëjë kontrolle fizike mbi vërtetësinë e përmbajtjes së dokumentacionit shoqërues.

6. Kontrolli në sektorin e transportit në të gjitha rastet do të bëhet nga grupi përkatës në përbërjen e të cilit do të jetë edhe një inspektor i tatimeve.

7. Merr pjesë në kontrollin e deklaratave tatimore në mbështetje të operacioneve të verifikimit që zbatojnë inspektorët e tatimeve.

8. Bllokon, kur e sheh të nevojshme, të gjithë dokumentacionin që ka lidhje me veprimtarinë që kontrollohet. Për veprimet dhe rezultatet e kontrollit punonjësit e Policisë Tatimore mbajnë procesverbalet përkatëse dhe informojnë me shkrim organin epror të tyre brenda 24 orëve, i cili vendos për sanksionet dhe kundërvajtjet administrative, në përputhje me legjislacionin tatimor në fuqi.

9. Mbledh informacione dhe të dhëna që lidhen me veprimtarinë e tatimpaguesve pranë administratave dhe institucioneve publike, si:

- organet doganore,
- institucioneve bankare dhe financiare,
- institutit të Sigurimeve Shoqërore,
- subjekteve ekonomike, publike ose private,
me qëllim që të bëhet plotësimi dhe ballafaqimi i të dhënave të mbledhura me informacionet që disponojnë organet tatimore.

10. Punonjësit e policisë tatimore mund të propozojnë, por nuk  mund të përcaktojnë masën e tatimeve ose sanksioneve dhe masat e tjera ndëshkimore që merren ndaj tatimpaguesve.

RREGULLA TË VEÇANTA

1. Organet e Policisë Tatimore pajisen me mjete kryesore, armatimi dhe inventari, të cilat i përdorin sipas kritereve dhe rregullave përkatëse.

2. Gjatë ushtrimit të veprimtarisë së tyre organet e Policisë Tatimore mbajnë dhe paraqesin dokumente identifikimi të miratuara nga Ministri i Financave dhe për çdo rast largimi nga puna, kryetari degës së tatimeve dhe përgjegjësi i Policisë Tatimore të tërheqin nga inspektori i larguar  materialet, që kishte në inventar, si dhe dokumentet identifikuese të policisë duke zbatuar rregullat përkatëse për administrimin e armëve.
3. Policia Tatimore bashkëpunon me Policinë Doganore, dhe në raste të duhura kërkon ndihmën e organeve të rendit sipas protokoll marrëveshjeve të lidhura.

4. Shpenzimet për mbajtjen e Policisë Tatimore  përfshihen  në buxhetin e shpenzimeve të miratuara për organet tatimore në qendër dhe në rrethe.

5. Punonjësit e Policisë Tatimore për veprimet e kryera në kundërshtim me përmbushjen e detyrës, kur ato nuk bëjnë vepër penale, mbajnë përgjegjësi administrative sipas dispozitave në fuqi.

Dylber Vrioni

